DA Den Europæiske Unions Tidende C 110/96

Det Europæiske Økonomiske og Sociale Udvalgs udtalelse om »Forslag til Rådets forordning om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)«

KOM(2003) 806 endelig — 2003/0312 (CNS)

(2004/C 110/15)

Rådet for Den Europæiske Union besluttede den 16. januar 2004 under henvisning til EF-traktatens artikel 37 at anmode om Det Europæiske Økonomiske og Sociale Udvalgs udtalelse om det ovennævnte emne.

EØSU's præsidium henviste den 27. januar 2004 det forberedende arbejde til Den Faglige Sektion for Landbrug, Udvikling af Landdistrikterne og Miljø.

På grund af sagens hastende karakter besluttede Det Europæiske Økonomiske og Sociale Udvalg på sin 406. plenarforsamling den 25.-26. februar 2004 (mødet den 25. februar 2004) at udpege John Donnelly til hovedordfører og vedtog følgende udtalelse med 60 stemmer for, 1 imod og 1 hverken for eller imod.

1. Indledning

1.1 Ifølge tiltrædelsesakten skal de nye medlemsstater opfylde fællesskabsnormerne. Foranstaltningerne med henblik herpå finansieres af EUGFL, Garantisektionen, og formålet er at støtte landbrugerne ved tilpasningen til normerne i overgangsperioden ved at yde dem et tilskud til udgifterne dertil.

1.2 Foranstaltningerne (1) med henblik på opfyldelsen af normerne blev vedtaget i forbindelse med reformen af den fælles landbrugspolitik for at hjælpe landbrugerne ved tilpasningen til de driftsomkostninger, der er resultatet de fællesskabsnormer, der blev indført for nylig.

1.3 Kommissionens forslag om tiltrædelsesaktens tilpasning til reformen af den fælles landbrugspolitik, (2) foreslår, at foranstaltningerne om opfyldelse af fællesskabsnormerne ophæves for at undgå overlapninger, samtidig med at de muligheder, der tilbydes de nye medlemsstater ifølge den nye foranstaltning om opfyldelsen af normer, opretholdes.

1.4 Flere nye medlemsstater har imidlertid afsat betydelige beløb af deres tilskud til udviklingen af landdistrikter under EUGFL, Garantisektionen, til dækning af deres investeringer på bedrifterne i tilpasningen til fællesskabsnormerne inden for miljøet, og de har således ikke taget højde for denne udgift over tilskuddet fra EUGFL, Udviklingssektionen.

2. Resumé af Kommissionens forslag

2.1 Da det i øjeblikket ikke synes muligt at forhøje strukturfondsmidlerne for at finansiere opfyldelsen af normerne, og EU samtidig har lagt stor vægt på at fremskynde opfyldelsen af Fællesskabets normer, især inden for miljøet, foreslår Kommissionen vedtagelse af en yderligere undtagelse fra Rådets forordning (EF) nr. 1257/1999 for at de nye medlemsstater på bestemte betingelser kan tage investeringsomkostningerne i betragtning, når de bestemmer størrelsen af den årlige støtte i forbindelse med opfyldelsen af fællesskabsnormer.

2.2 Denne midlertidige undtagelse begrænses til programmeringsperioden 2004-2006, og det medfører ikke yderligere udgifter for fællesskabsbudgettet, da det finansieres inden for de rammebevillinger for 2004-2006, der blev vedtaget for de nye medlemsstater.

3. Generelle bemærkninger

EØSU bifalder, at Kommissionen lægger vægt på at fremskynde, at de nye medlemsstater opfylder Fællesskabets normer, især inden for miljøet, og støtter derfor Kommissionens forslag om at tillade, at de ti tiltrædelseslande anvender midler fra Garantifonden til foranstaltninger til forbedring og beskyttelse af miljøet.

4. Særlige bemærkninger

4.1 EØSU lægger stor vægt på foranstaltninger på miljøområdet og mener, at investeringer i projekter til forbedring af miljøet på bedrifterne i de nye medlemsstater er ønskværdigt.

5. Konklusioner

5.1 EØSU støtter fuldt ud Kommissionens forslag.

Bruxelles, den 25. februar 2004 Roger BRIESCH Formand for Det Europæiske Økonomiske og Sociale Udvalg

(1) Rådets forordning (EF) nr. 1783/2003 af 29. september 2003 om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL), kapitel V a — EUT L 270 af 21.10.2003.

(2) KOM(2003) 643: »Forslag til Rådets afgørelse om tilpasning af akten vedrørende Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse og tilpasningerne af de traktater, der danner grundlag for Den Europæiske Union, som følge af reformen af den fælles landbrugspolitik«